Milan Bandić ostaje u istražnom zatvoru najkraće do 10. travnja, a uz to je i ostao bez jamčevine od 15 milijuna kuna. Odlučilo je tako izvanraspravno vijeće zagrebačkog Županijskog suda koje je odbacilo žalbe Bandićevih odvjetnika Krešimira Krsnika i Marijana Hanžekovića.

Bandićevi branitelji žalili su se na odluku suca istrage koji je prije tjedan dana usvojio zahtjev USKOK-a te je Bandiću ponovo odredio istražni zatvor zbog mogućeg utjecaja na svjedoke i opasnosti od ponavljanja djela.

Naime, USKOK je u proširenju istrage u aferi Agram Bandića osumnjičio da je pokušao nagovoriti svjedokinju Vidu Demarin, da promijeni iskaz. USKOK je smatrao da je Bandić time prekršio uvjete jamstva pod kojima je pušten da se brani sa slobode. Njegovi branitelji su se nakon Bandićeva ponovnog pritvaranja žalili na odluku suca istrage smatrajući da su njemu prekršena neka prava, uključujući i pravo na pravično suđenje. To se prvenstveno odnosilo na činjenicu da Bandićeva obrana tijekom istrage nije mogla ispitati Vidu Demarin. No izvanraspravno vijeće smatralo je da to u ovoj fazi postupka nije odlučno, da postoji dovoljna osnova sumnje da je Bandić počinio to za što ga USKOK sumnjiči.

Zagrebačkom gradonačelniku istražni zatvor određen je u trajanju od mjesec dana, a nakon toga isteka USKOK od suda može tražiti da mu se istražni zatvor produlji, ako ne budu ispitani svi do sada predloženi svjedoci te ako još bude postojala opasnost da Bandić ponovi djelo. Istovremeno, Bandićevi branitelji još uvijek imaju mogućnost žalbe za provođenje istrage u ovom posljednjem slučaju jer ta istraga još uvijek nije postala pravomoćna.

>>Odbijena žalba: Milan Bandić ostaje u pritvoru

>>Dok Bandić ne odluči drukčije, Švaljek obnaša dužnost gradonačelnika

